# Kötöny vére

## Deák Mária netkötete

# A góré

A góréról meséltem a minap,
s a városban nem értik szavamat.
Kukoricát törtem a földeken
- Góréban tároltuk a csövet -, mondtam boldogan,
s soroltam rendre mi végre van,
s milyen volt az a fa kaloda,
amiben gyerekként ért engem
számtalan csoda.
Tároltuk benne a téli gabonát,
s itt olvastam bújva az Anna Kareninát,
olcsó könyvtáros sárga lapokon
egy világ tárult elém, el nem mondhatom.
Itt bújtak meg télre az egerek.
Fészküket kutattam Cirminek.
Az egértől én ma sem sikoltozom,
macska kell a házhoz, én így tudom.
A góréból jött a büntetés is:
kukoricán térdelni mára már fétis.
Morzsoltunk zsákszám a magot,
nyári napsugár festéke kezünkön villogott.
Csövesből így vált szép szemes,
a csutkából baba vagy gyújtós lesz.
Morzsoltból dobtam baromfi elejbe,
malacnak daráltam, mosléknak felébe.
A góréról meséltem minap,
s mára nem értik szavamat...