# Kötöny vére

## Deák Mária netkötete

# Éljen az élet

Viva la Vita!

Éljen az Élet! - kísérjen a szél,
szelíden szeressen ma a nap.
Várlak még, hiányzol - emlék a lét.
Asztalt terít a vágy, ölbe kap.

Lagúna csendjében életöröm,
s illat bolyong az ódon falon.
Véget nem érő nyár, virágözön
szívemben szerelem - fájdalom.

A terasz asztalán gyöngyöző bor.
Palackba zárt szenvedély ragad.
Tengerpart, napfény, édes a mámor,
szomjamat oltanám általad.

Kék káprázat s fehér homok csorog,
abroszra csöppent sovány vigasz.
Éljen az Élet! - és a dal zokog.
Dúdol a mediterrán terasz.